Wara l-kontroversja li nqalgħet fuq pjattaforma tal-ħadid li tpoġġiet fi Triq Merkanti quddiem il-lukanda Rosselli, il-Kunsill Lokali tal-Belt Valletta qed jappella lill-Awtorità ta' l-Ippjanar biex jirrevoka l-permessi maħruġa b'mod immedjat. Il-pjattaforma tpoġġiet fi Triq Merkanti, bejn Triq San Kristoforu u Triq l-Arċisqof biex fuqha jitpoġġew l-imwejjed u s-siġġijiet. Fi stqarrija, il-Kunsill Lokali saħaq li dan il-permess la ġie mitlub u wisq inqas approvat mill-istess Kunsill. Apparti l-inkovenjent, fakkar li din tpoġġiet f'post prominenti, quddiem l-Università l-antika ta' Malta u ħdejn il-Knisja tal-Ġiżwiti. Insista li l-Belt Valletta għandha identità partikolari, differenti minn kwalunkwe belt oħra f'Malta. "Hija ċ-ċentru Malti mill-lat ta' amministrazzjoni pubblika, kummerċjali, parlamentari u ġudizzjarju. Dik il-platform la għandha post u wisq anqas kellha titpoġġa fejn kienet intiża li ssir. L-aspett storiku u kulturali tal-Belt Valletta għandhu jiġi rispettat," insista l-Kunsill. Insista li hu mhuwiex kontra li jinħarġu imwejjed u siġġijiet iżda qal li ma jista' qatt jaqbel ma' 'struttura goffa' li ma tirrispettax l-estetika u anke lir-residenti Beltin. "Li kieku l-istess Kunsill kien notifikat b'tali talba kieku mill-ewwel ma kien jagħti l-ebda kunsens u jopponi ruħu bil-qawwa kollha," kompliet l-istqarrija.